ธนาคารกรุงศรีตั้งมือดีคุมกลยุนธ์และวางแผนธุรกิจ
ธนาคารกรุงศรีแต่งตั้งประธานคณะเจ้าหน้าที่ด้านกลยุทธ์และวางแผนธุรกิจองค์กร
11 ธ.ค. 2562

ธนาคารกรุงศรีแต่งตั้งประธานคณะเจ้าหน้าที่ด้านกลยุทธ์และวางแผนธุรกิจองค์กร
ธนาคารกรุงศรีอยุธยา จำกัด (มหาชน) ในเครือมิตซูบิชิ ยูเอฟเจ ไฟแนนเชียล กรุ๊ป (MUFG) หนึ่งในกลุ่มสถาบันการเงินที่ใหญ่ที่สุดของโลก แต่งตั้งนายไพโรจน์ ชื่นครุฑ ดำรงตำแหน่งประธานคณะเจ้าหน้าที่ด้านกลยุทธ์และวางแผนธุรกิจองค์กร โดยมีผลตั้งแต่วันที่ 1 มกราคม 2563 เป็นต้นไป
นายไพโรจน์ ชื่นครุฑ เป็นผู้นำระดับสูงของกรุงศรีที่มีผลงานโดดเด่น และจะนำความเชี่ยวชาญและประสบการณ์มาช่วยพัฒนาธนาคารในฐานะประธานคณะเจ้าหน้าที่ด้านกลยุทธ์และวางแผนธุรกิจองค์กร โดยนายไพโรจน์จะบริหารและดูแลรับผิดชอบด้านทิศทางและกลยุทธ์การดำเนินธุรกิจของธนาคารผ่านการทำงานร่วมกันของ 9 สายงานภายใต้กลุ่มงานกลยุทธ์และวางแผนธุรกิจองค์กร อันได้แก่ สายงานวางแผนองค์กร สายงานปฏิรูปธุรกิจองค์กร สายงานบริหารประสบการณ์ลูกค้า สายงานบริหารแบรนด์และการตลาดองค์กร สำนักบริหารโครงการด้านความเสี่ยงและการเงิน สายงานบริหารระเบียบคำสั่งธนาคารและกระบวนการทางธุรกิจ สายงานวิจัย สายงานอำนวยการกลาง และสายงานการพัฒนาด้านสิ่งแวดล้อม สังคม และธรรมาภิบาลสู่ความยั่งยืน
นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) กล่าวว่า “คุณไพโรจน์มีประสบการณ์ด้านการบริหารและความเชี่ยวชาญทางเทคนิคอย่างลึกซึ้งซึ่งสำคัญยิ่งต่อการช่วยยกระดับศักยภาพธนาคารให้ก้าวหน้ายิ่งขึ้น ความสำเร็จด้านการบริหารของคุณไพโรจน์ที่กรุงศรี ออโต้ มีส่วนสำคัญในการช่วยทำให้กลยุทธ์ “Think Digital First” และการให้บริการทางการเงินที่เข้าถึงอย่างครอบคลุม (Financial Inclusion) ของกรุงศรีเกิดขึ้นได้อย่างเป็นรูปธรรมและชัดเจน และเป็นพลังขับเคลื่อนกรุงศรีสู่การเป็นกลุ่มธุรกิจการเงินชั้นนำในประเทศไทย”
นายไพโรจน์ได้รับการยอมรับทั้งในและนอกประเทศจากประสบการณ์อันยาวนานกว่า 24 ปีในธุรกิจการเงินเพื่อรายย่อยและการบริหารจัดการในหลากหลายองค์กร ได้แก่ กรุงศรี ออโต้ บริษัท จีอี แคปปิตอล ออโตลีส จำกัด (มหาชน) และบริษัท จีอี มันนี่ จำกัด โดยตลอดระยะเวลาดังกล่าว นายไพโรจน์เป็นผู้นำที่แข็งแกร่งในการขับเคลื่อนธุรกิจสินเชื่อรายย่อย โดยเฉพาะอย่างยิ่งด้านสินเชื่อยานยนต์และทำให้ กรุงศรี ออโต้ เป็นที่รู้จักและได้รับการยอมรับเป็นอย่างสูงในภาคอุตสาหกรรมและตลาดสินเชื่อยานยนต์ของประเทศ ผลงานที่โดดเด่นที่ผ่านมาได้แก่ บริการการเงินครบวงจรผ่านช่องทาง B2B และ B2C โดยเฉพาะอย่างยิ่งสินเชื่อเพื่อคนมีรถ ‘Car for Cash’ กรุงศรี ออโต้ พร้อมสตาร์ท (Krungsri Auto PromptStart) ซึ่งเป็นนวัตกรรมสินเชื่อยานยนต์ระบบดิจิทัลที่เปิดตัวเป็นแห่งแรกในอุตสาหกรรม และการให้บริการระบบการให้ความยินยอมในการเปิดเผยข้อมูลในรูปแบบอิเล็กทรอนิกส์ (e-Consent) ผ่านระบบอินเทอร์เน็ตเพื่อสินเชื่อยานยนต์เป็นครั้งแรกในประเทศไทย ซึ่งเปิดตัวในเดือนกันยายนที่ผ่านมา
นายไพโรจน์จบการศึกษาระดับปริญญาตรีด้านการบัญชีจากมหาวิทยาลัยกรุงเทพ และระดับปริญญาโทด้านการบริหารธุรกิจจากมหาวิทยาลัย Oklahoma City University ประเทศสหรัฐอเมริกา